Pirkanmaan käräjäoikeus on tuominnut 27-vuotiaan irakilaismiehen kahdesta raiskauksesta kolmen vuoden vankeusrangaistukseen.

Tania Hocine Mohamed houkutteli öisin voimakkaasti humalaisia naisia Tampereen keskustasta autoonsa.

Hän raiskasi naiset, jotka eivät päihtymyksensä vuoksi kyenneet vastustamaan.

Toisesta uhristaan Mohamed otti valokuvia vastoin naisen tahtoa.

Vankilaan passitettu mies houkutteli humalaisia naisia autoonsa Tampereen yössä - raiskatakseen nämä. IMAGO STOCK/ AOP

Pirkanmaan käräjäoikeus on tuominnut 27-vuotiaan irakilaismiehen kahdesta raiskauksesta kolmen vuoden vankeusrangaistukseen.

Rikokset sattuivat viime joulukuussa ja maaliskuussa. Yhteistä niille on, että ne sattuivat yöllä tai aamun pikkutunteina. Naiset olivat poistuneet päihtyneenä ravintolasta.

Joulukuussa uhri oli ollut siinä määrin humalassa, että hänet oli poistettu ravintolasta ja hän oli menettänyt tavaransa ja päällysvaatteensa.

Tania Hocine Mohamed oli ollut kummallakin kerralla liikkeellä autollaan. Hän tarjosi naisille kyytiä ja nämä suostuivat ajatukseen.

”Laita se pois!”

Joulukuussa Mohamed ajoi sovitusti naisen poikaystävän talon luokse. Nainen ehdotti, että koska on menettänyt lompakkonsa hän käy hakemassa poikaystävältään rahaa kyydin maksamiseksi.

Naisen oikeudessa kertoman mukaan hän oli ollut autosta ulkona, mutta hänen jalkansa eivät olleet kantaneet. Mohamed oli ”jollakin tavoin koskemalla, ohjaamalla tai painostamalla työntänyt hänet auton takapenkille”.

Nainen muistaa peniksen kädessään ja kehotuksen ottaa siitä kiinni.

Naisen mukaan hän kieltäytyi sanoen ”laita se pois!”

Mohamed ei laittanut vaan riisui naisen osittain ja yhtyi tähän.

Ryntäsi suoraan suihkuun

Tekonsa jälkeen Mohamed otti surkeassa kunnossa olleesta uhristaan valokuvia. Nuo kuvat olivat oikeudessa todistusaineistona. Kuvat osoittavat oikeuden mielestä osaltaan naisen mielentilan tuolla hetkellä.

Poikaystävänsä asuntoon päästyään nainen kertoi miehelle tulleensa ryöstetyksi ja ryntäsi sitten suihkuun. Hän oli pitänyt itseään likaisena.

Mies oli nähnyt naisen kunnon sekä spermatahrat. Hän epäili naisen joutuneen muunkin kuin ryöstön uhriksi.

Poikaystävän kehotuksesta, samoin kuin äitinsä ja sisarensa, nainen teki rikosilmoituksen.

Lääkäri totesi naisessa nirhaumia kaulassa sekä mustelmia reidessä sekä sääressä.

Myöntää yhdynnän

Oikeudessa Mohamed myönsi, että auton takapenkillä oli oltu yhdynnässä. Raiskauksen hän kiisti. Seksiä oli harjoitettu naisen tahdosta.

Mohamedin mukaan hän oli ollut aluksi hämillään ja sanonut olevansa perheellinen eikä siksi ollut halunnut seksiä.

Vastaajan mukaan asianomistaja ei ollut ollut humalatilansa vuoksi avuttomassa tilassa tai kykenemätön ilmaisemaan tahtoaan.

Ristiriitaisuuksia

Pirkanmaan käräjäoikeus oli eri mieltä. Asianomistajan pääpiirteissään vahva kertomus, poikaystävän todistus sekä valokuvat osoittavat asianomistajan vahvaa humalatilaa sekä järkytystä teon johdosta.

Vastaajan kertomuksessa sitä vastoin oli ristiriitaisuuksia. Yksi sellainen oli esimerkiksi se, että hän väitti tarjonneensa laturia asianomistajalle vaikka todellisuudessa tämä oli menettänyt aiemmin samana yönä kännykkänsä.

Maaliskuun tapauksessa Mohamed oli tavannut uhrinsa ravintolassa. Seurassa oli ollut myös suomalainen mies. Miesten piti ottaa kuvia naisesta, mutta he ottivat kuitenkin videon itsestään kännykään etukameralla.

Mohamed näkyy videolla.

Viimeinen muistikuva

Toisen uhriksi joutuneen naisen mukaan Mohamed oli ”koko ajan yrittänyt saada hänet kyytiin”. Nainen menikin autoon, mutta muistutti, että Mohamedin piti ottaa kyytiin myös hänen ystävänsä.

Liikkeelle ei lähdetty ennen kuin myös ystävä oli mukana. Mohamed saatteli uhrinsa ystävän kotiinsa.

Naisen viimeinen muistikuva on siitä, että he olivat Tampereen pääkirjaston risteyksessä. Hän havahtui hereille Turtolassa Citymarketin parkkipaikalla, kun Mohamed herätteli häntä.

Pelkät liivit yllä

Yllään naisella oli pelkät rintaliivit. Nainen kysyi, miksi hänellä ei ole vaatteita. Tähän Mohamed oli vastannut, ettei ollut satuttanut häntä.

Uhrin oikeudessa kertoman mukaan hänellä oli ollut tunne, että hänen emättimessään oli käyty. Hän oli alkanut itkeä ja etsi vaatteitaan, jotka löysikin.

Naisen mukaan Mohamed oli tilanteessa syyllistänyt häntä ja todennut, että hän oli itse halunnut tehdä sitä ja että tilanteesta oli olemassa videota.

Nainen kertoi missä asuu. Mohamed totesi osoitteen olevan toisella puolella kaupunkia kuin missä hän asuu, niinpä Mohamed jätti naisen kyydistä ”jollekin linja-autopysäkille”.

Ei käsitä riisuuntumista

Oli yö ja oli pakkasta. Järkyttynyt nainen soitti ystävälleen, tämä kehotti soittamaan hätäkeskukseen.

Oikeudessa nainen totesi, ettei käsitä, miksi olisi riisuuntunut autossa. Hän oli pukeutunut iltaa varten lämpimästi, koska oli ollut kylmä.

Mohamed kiisti syytteen.

Mohamedin mukaan he olivat autossa keskustelleet elämistään. Asianomistaja oli sanonut, että hänellä on kuuma ja hän oli riisuuntunut. Mohamed oli ehdottanut sen sijaan auton ikkunan avaamista.

Mohamedin mukaan hän oli aluksi kieltäytynyt naisen ehdottamasta seksistä. Lopulta pienen halauksen jälkeen Mohamed oli kuitenkin suostunut seksiin.

”Hauskaa yhdessä”

Mohamedin mukaan nainen oli kysynyt, onko hänellä kondomia. Koska ei ollut hän oli naisen pyynnöstä keskeyttänyt yhdynnän ennen laukeamista.

Mohamed kiisti asianomistajan olleen voimakkaassa humalatilassa. Hän väittää, että naisesta oli nähnyt, että hän oli humalassa. Nainen ei kuitenkaan ollut niin humalassa, etteikö hän olisi pysynyt pystyssä.

Asianomistaja oli ollut koko ajan tajuissaan ja hyvällä mielellä. Heillä oli ollut hauskaa yhdessä.

Uhrin ystävä todisti oikeudelle toista. Todistaja oli ottanut vastaan järkyttyneen ystävänsä puhelun ja hän oli kuullut tämän tulleen raiskatuksi. Ystävä oli hyperventiloinut.

Suostumus mahdoton

Käräjäoikeus katsoo, että vastaaja oli tullut tietoiseksi asianomistajan erittäin vahvasta humalatilasta viimeistään silloin kuin nainen oksensi.

Oikeuden mukaan henkilö ei voi antaa tuollaisessa tilassa suostumusta yhdyntään. Mohamed oli käyttänyt uhrinsa surkeaa tilaa hyväkseen. Hän jätti varmistamatta sen suostuisiko nainen seksiin.

Käräjäoikeus toteaa, että teoissa on yhteneväisiä piirteitä. Syntyy kuva, että vastaajalla on tapa käyttää hyväksi vahvasti päihtyneitä.

Oikeus piti lisäksi nöyryyttävänä sitä, että vastaaja otti toisesta uhristaan kuvia jälkeenpäin.

Vetosi perheeseensä

Erikseen tehtynä kummastakin rikoksesta tulisi antaa kahden vuoden vankeusrangaistus. Nyt niistä molemmista yhteinen vankeusrangaistus on kolme vuotta.

Mohamed vastusti vangitsemista. Hän vetosi perheeseensä, joka kaipaa hänen läsnäoloaan ja hän vetosi vaimoonsa joka oli raskaana ja tarvitsi tuomitun mukaan apua.

Pirkanmaan käräjäoikeus ei heltynyt vaan totesi puolison olevan raskaana, mutta ”terveydenhuoltopalveluiden piirissä”.

Oikeus passitti Tania Hocine Mohamedin Kylmäkosken vankilaan.

Uhreilleen Mohamedin tulee maksaa yhteensä runsaan 11000 euron korvaukset.

Tanskasta karkotettu

Mohamed tuomittiin myös rattijuopumuksesta ja huumausainerikoksesta. Hänellä oli hallussaan pieni määrä hasista ja amfetamiinia.

Tuore tuomio ei ole vielä lainvoimainen. Valitusosoite on Turun hovioikeus.

Syyttäjä vaati Mohamedin pitämistä vangittuna karttamisvaaran vuoksi. Hän on turvapaikanhakija ja saanut kielteisen päätöksen hakemukseensa.

Aamulehden tiedon mukaan Mohamed on sama henkilö, joka karkotettiin Tanskasta muutama vuosi sitten. Tanskassa hän oli raiskannut 17-vuotiaan.

Tanskalaislehtien mukaan uhriksi joutunut tyttö oli ollut nukkumassa.

Poliisin tutkinnanjohtaja vahvisti Tanska-yhteyden Aamulehdelle huhtikuussa.

Mohamed on ollut kiinni otettuna ja sittemmin vangittuna maaliskuun lopulta alkaen.